Христо Радевски
Парашутист

chitanka.info

Имам аз една мечта,

имам аз едно желание:

в самолет да полетя

на далечно разстояние.

Там над облаците чак,

дето се разхождат бурите,

дето слънчевия зрак

си играе из лазурите.

И без трепет,

и без смут

да се спусна от високото

с моя верен парашут.

Ех, че смел и страшен скок е то!

Ще летя, земя, насам

през лазури и през облаци

и ще видя,

и ще знам,

че привличаш и че обла си.

Нека вятър да ме вей!

Ще ме вей,

не ще ме гали я!…

Ей такива синове

са потребни на България.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.